b"\n_START_ARTICLE_\nEkeberg g\xc3\xa5rd (Enebakk)\n_START_PARAGRAPH_\nEkeberg g\xc3\xa5rd er en stor g\xc3\xa5rdseiendom i Enebakk kommune. Hovedbygningen er trolig fra 1770-\xc3\xa5rene.\n_START_SECTION_\nJ\xc3\xb8lsen og industri\n_START_PARAGRAPH_\nDen er kjent som et kunstnerhjem ettersom forfatteren Ragnhild J\xc3\xb8lsen (1875\xe2\x80\x931908) ble f\xc3\xb8dt og vokste opp her 1875\xe2\x80\x9389 og igjen bodde her fra 1897. G\xc3\xa5rdens historie avspeiler ogs\xc3\xa5 deler av norsk industrihistorie, ettersom forfatterens far Holm J\xc3\xb8lsen (1833\xe2\x80\x931906) drev ulik industrivirksomhet her i \xc3\xa5rene fra 1860 til 1893. G\xc3\xa5rden kom i familien Holmsens eie i 1634, og ble solgt ut av familien i 1904 etter \xc3\xb8konomiske vanskeligheter.\n_START_SECTION_\nKlaveness' landsted\n_START_PARAGRAPH_\nDen ble i 1914 kj\xc3\xb8pt fra Harald Jensen av skipsreder Anton Fredrik Klaveness (1874\xe2\x80\x931958) og siden v\xc3\xa6rt familiens landsted. Under den andre verdenskrig holdt familien til her. I 1948 ble den, sammen med naboeiendommen Skj\xc3\xb8nhaug, overtatt av s\xc3\xb8nnen Dag Klaveness.   I 2017 st\xc3\xa5r Dag Klaveness (1976\xe2\x80\x93) som eier. Familiegravstedet Thereselund tegnet av Magnus Poulsson ble anlagt her i 1958.\n_START_SECTION_\nI litteraturen\n_START_PARAGRAPH_\nHuset er direkte eller indirekte skildret i flere av J\xc3\xb8lsens b\xc3\xb8ker. I Rikka Gan (1903) er hovedpersonen oppr\xc3\xb8rt over at Gan g\xc3\xa5rd selges ut av slekten, i Brukshistorier (1907) skildres livet blant arbeidere og husmenn tilknyttet g\xc3\xa5rden, og i den posthume Etterlatte arbeider (1908) gis et personlig portrett av moren, og av hennes rolle i husholdningen. Forfatteren Jens Bj\xc3\xb8rneboe skrev den halvt biografiske romanen Dr\xc3\xb8mmen og hjulet (1964) om Ragnhild J\xc3\xb8lsen, og om hennes liv p\xc3\xa5 og ut fra Ekeberg. Et av maleren Erling Engers hovedverk er \xc2\xabGammel g\xc3\xa5rd\xc2\xbb; her maler han tunet p\xc3\xa5 den n\xc3\xa6rliggende B\xc3\xb8rter g\xc3\xa5rd, med Ragnhild J\xc3\xb8lsens gjenferd. Hun fremstilles som et symbol p\xc3\xa5 bygdas kulturarv._NEWLINE_Musikkspillet Fyrstikkfolket, som er basert p\xc3\xa5 J\xc3\xb8lsens Brukshistorier, ble framf\xc3\xb8rt som friluftsteater i n\xc3\xa6rheten av Ekeberg i 2006 og 2008."